ນາຍົກລັດຖະມົນຕີ ຫງວຽນຊວນຟູ໋ກ ເຮັດວຽກກັບສູນກາງຄະນະຊາວໜຸ່ມກອມມູນິດໂຮ່ຈີ໋ມີນ
ນາຍົກລັດຖະມົນຕີ ຫງວຽນຊວນຟູ໋ກ ເຮັດວຽກ
ກັບສູນກາງຄະນະຊາວໜຸ່ມກອມມູນິດໂຮ່ຈີ໋ມີນ
(ພາບ: doanthanhnien.vn)
ຕອນບ່າຍວັນທີ 15/12, ທີ່ສຳນັກງານລັດຖະບານ, ທ່ານ ນາຍົກລັດຖະມົນຕີ ຫງວຽນຊວນຟູ໋ກ ໄດ້ເປັນປະທານການເຮັດວຽກ ຂອງ ລັດຖະບານ ກັບ ຄະນະບໍລິຫານງານສູນກາງຄະນະຊາວໜຸ່ມກອມມູນິດໂຮ່ຈີ໋ມີນ. ສະຫຼຸບການເຮັດວຽກ, ທ່ານ ນາຍົກລັດຖະມົນຕີ ຫງວຽນຊວນຟູ໋ກ ຕີລາຄາສູງ ແລະ ຍ້ອງຍໍສັນລະເສີນກຳລັງຊາວໜຸ່ມ ໄດ້ມານະພະຍາຍາມປະກອບສ່ວນເຂົ້າບັນດາຜົນງານໃນການພັດທະນາເສດຖະກິດ - ສັງຄົມ ຂອງປະເທດຊາດໃນໄລຍະຜ່ານມາ. ໃນໄລຍະຈະມາເຖິງ, ທ່ານ ນາຍົກລັດຖະມົນຕີເຈາະຈີ້ມໜ້າທີ່ຈຸດສຸມໃຫ້ຄະນະຊາວໜຸ່ມກອມມຸນິດໂຮ່ຈີ໋ມີນ, ນັ້ນແມ່ນ ລັດຖະບານ ແລະ ຄະນະຊາວໜຸ່ມກອມມຸນິດໂຮ່ຈີ໋ມີນ ຕ້ອງສ້າງເງື່ອນໄຂ ແລະ ສະພາບແວດລ້ອມທີ່ສະດວກ ຊ່ວຍຊາວໜຸ່ມດຳເນີນອາຊີບ. ພ້ອມກັນນັ້ນ, ທ່ານ ນາຍົກລັດຖະມົນຕີ ຮຽກຮ້ອງ ສູນກາງຄະນະຊາວໜູ່ມ ປະຕິບັດວຽກງານສຶກສາອົບຮົມລຸ້ນໜຸ່ມຕິດພັນກັບສ້າງແບບຢ່າງຊາວໜຸ່ມໃນຍຸກສະໄໝໃໝ່ເປັນຢ່າງດີ, ໃນນັ້ນລວມມີທັງຄຸນນະທາດ,ກຳລັງຄວາມສາມາດ, ຕອບສະໜອງຄວາມຮຽກຮ້ອງຕ້ອງການໃນການສ້າງສາ ແລະ ປົກປັກຮັກສາປະເທດຊາດ. ຄຽງຂ້າງນັ້ນ, ສົ່ງເສີມຊາວໜຸ່ມເຂົ້າຮ່ວມການພັດທະນາເສດຖະກິດ - ສັງຄົມ, ຮັບປະກັນການປ້ອງກັນຊາດປ້ອງກັນຄວາມສະຫງົບ, ຄວາມເປັນລະບຽບຮຽບຮ້ອຍຄວາມປອດໄພໃນສັງຄົມ. ທ່ານ ນາຍົກລັດຖະມົນຕີ ຍັງໃຫ້ການຊີ້ນຳແກ່ການນຳ, ອຳນາດການປົກຄອງບັນດາທ້ອງຖີ່ນເອົາໃຈໃສ່ເຖິງຄວາມຕ້ອງການ, ຜົນປະໂຫຍດຂອງຊາວໜຸ່ມກວ່າອີກ. ສູນກາງຄະນະຊາວໜຸ່ມກໍ່ຕ້ອງເປັນເຈົ້າການສະເໜີຂໍ້ສະເໜີແນະກັບອຳນາດການປົກຄອງທຸກຂັ້ນກ່ຽວກັບການປະຕິບັດກົນໄກສົມທົບ, ເປັນຕົ້ນແມ່ນຂັ້ນທ້ອງຖິ່ນ. ພ້ອມກັນນັ້ນແມ່ນຍູ້ແຮງຄວາມຄືບໜ້າປັບປຸງກົດໝາຍວ່າດ້ວຍຊາວໜຸ່ມ ປີ 2005; ຄົນຄ້ວາປະກາດໃຊ້ກົນໄກນະໂຍບາຍພັດທະນາຊາວໜຸ່ມໃຫ້ເໝາະສົມກັບສະພາບການໃໝ່.
(ແຫຼ່ງຄັດຈາກ VOV)